Vrou verdwyn by KampsbaaiKampsbaai (Argieffoto) Die polisie krap kop oor ŉ vrou wat Saterdag by Kampsbaai in Kaapstad verdwyn het. Volgens ooggetuies het die middeljarige vrou omstreeks 20:30 in ŉ wit bikini gaan swem, maar hulle het nie gesien dat sy weer uit die water kom nie. ŉ Strandhanddoek, ŉ rok,’n sak met persoonlike besittings en ŉ hoed wat vermoedelik aan die vrou behoort, is op die strand gekry. Volgens kapt. FC van Wyk, polisiewoordvoerder, was daar niks in die sak wat die vrou kan identifiseer nie. “Niemand het haar ook as vermis aangemeld nie,” sê hy. Craig Lambinon, woordvoerder van die Nasionale Seereddingsinstituut (NSRI), sê die NSRI se Bakoven-bemanning is omstreeks 23:00 na die strand ontbied waar hulle die polisie met ŉ soektog na die vrou gehelp het. “Tot op hede is daar nog geen teken van die vrou nie,” sê Lambinon. Enigiemand met meer inligting oor waar die vrou haar bevind, kan die Kampsbaai-polisiestasie by 021 437 8150 of die Stop Misdaadnommer by 08600 10111 skakel, of die NSRI se noodnommer by 087 094 9774 skakel.